Valmiera Glass VIA (basketbols)

**"Valmiera Glass / Vidzemes Augstskola"**, saīsināti **"Valmiera Glass VIA"**, ir Latvijas basketbola klubs no Valmieras, kurš ir izveidots 2011. gadā. Spēlē Latvijas—Igaunijas Basketbola līgā un Latvijas Basketbola līgā (LBL), kā arī Eiropas Ziemeļu basketbola līgā (ENBL). Komandas galvenais treneris ir Kaspars Vecvagars. Mājas spēles "Valmiera Glass VIA" aizvada Vidzemes Olimpiskajā centrā.

Kā Vidzemes Augstskolas komanda Valmieras klubs sāka spēlēta LBL 3. divīzijā 2011. gadā. Sezonu vēlāk pacēlās uz LBL 2. divīziju, bet 2018. gadā, kad Valmieras spēcīgākais klubs "Valmiera/Ordo" bankrotēja, "Valmiera Glass VIA" ieņēma tā vietu LBL pamatturnīrā un arī tikko dibinātajā Latvijas—Igaunijas Basketbola līgā.

Nacionālajā basketbola līgā (LBL-2) klubu pārstāv jauniešu komanda "**Bertānu Valmieras BS"**, kuras treneris ir Normunds Lišiks.

2022. gada vasarā kluba vadībā iesaistījās basketbolisti Dāvis Bertāns un Dairis Bertāns, bet par galveno treneri kļuva Lietuvas speciālists Toms Keršis. No gados jauniem spēlētājiem komplektētā komanda 2022.—2023. gada sezonu iesāka neveiksmīgi, un pēc vairākiem graujošiem zaudējumiem lietuviešu treneris tika atbrīvots, bet komandas vadību pārņēma vietējais speciālists Oskars Virsis. Sezonas noslēgumā komanda ieņēma priekšpēdējo 15. vietu Latvijas—Igaunijas Basketbola līgas regulārajā sezonā, uzvarot 6 spēlēs, savukārt Latvijas Basketbola līgas ceturtdaļfinālā piekāpās BK Ogre.

Arī 2023.—2024. gada sezonā Valmieras komanda daudz vairāk spēles zaudēja, nekā uzvarēja, lai arī pirm sezonas sastāvā tika iekļauti vairāki pieredzējuši basketbolisti. 2024. gada februārī O. Virša vietā par komandas galveno treneri tika apstiprināts cits Latvijas treneris Nikolajs Mazurs.

2025.—2026. gada sezonu Valmieras komanda uzsāka jauna galvenā trenera Kaspara Vecvagara vadībā ar lielākām finansiālām iespējām un labāku komplektāciju nekā iepriekšējās sezonās, kas ļāva gūt labākus panākumus gan Latvijas—Igaunijas Basketbola līgas turnīrā, gan Latvijas Basketbola kausā. 2026. gada februārī "Valmiera Glass VIA" uzvarēja Latvijas kausa finālspēlē, Ventspilī pārspējot BK Ventspils. Martā "Valmiera Glass VIA" pirmo reizi kluba vēsturē iekļuva Latvijas—Igaunijas Basketbola līgas pusfinālā.

## Izcīnītās vietas

### [[Latvijas Basketbola līga]]
* 2011.—2012. gada LBL sezona — LBL3 2. vieta regulārajā sezonā, LBL3 čempionu tituls izslēgšanas spēlēs; pārcēlās uz LBL2
* 2012.—2013. gada LBL sezona — LBL2 8. vieta regulārajā sezonā, ceturtdaļfināls izslēgšanas spēlēs
* 2013.—2014. gada LBL sezona — LBL2 8. vieta regulārajā sezonā
* 2014.—2015. gada LBL sezona — LBL2 5. vieta regulārajā sezonā, ceturtdaļfināls izslēgšanas spēlēs
* 2015.—2016. gada LBL sezona — LBL2 1. vieta regulārajā sezonā, ceturtdaļfināls izslēgšanas spēlēs
* 2016.—2017. gada LBL sezona — LBL2 4. vieta regulārajā sezonā, 2. vieta pēc izslēgšanas spēlēm
* 2017.—2018. gada LBL sezona — LBL2 5. vieta regulārajā sezonā, 4. vieta pēc izslēgšanas spēlēm; ieņēma "Valmiera/Ordo" vietu LBL1 un Lat-Est līgā
Sākot ar 2018. gadu "Valmiera Glass / Vidzemes Augstskola" ieņēma iepriekšējā Valmieras kluba vietu augstākā līmeņa turnīros.
* 2018.—2019. gada LBL sezona — ceturtdaļfināls (5. vieta)
* 2019.—2020. gada LBL sezona — sezona netika pabeigta (Covid19 pandēmija)
* 2020.—2021. gada LBL sezona — ceturtdaļfināls
* 2021.—2022. gada LBL sezona — ceturtdaļfināls (5. vieta)
* 2022.—2023. gada LBL sezona — ceturtdaļfināls (6. vieta)
* 2024.—2025. gada LBL sezona — 4. vieta

### [[Latvijas—Igaunijas Basketbola līga]]
* 2018.—2019. gada Latvijas—Igaunijas Basketbola līgas sezona — 12. vieta regulārajā sezonā
* 2019.—2020. gada Latvijas—Igaunijas Basketbola līgas sezona — sezona netika pabeigta (Covid19 pandēmija)
* 2020.—2021. gada Latvijas—Igaunijas Basketbola līgas sezona — 11. vieta regulārajā sezonā
* 2021.—2022. gada Latvijas—Igaunijas Basketbola līgas sezona — 10. vieta regulārajā sezonā
* 2022.—2023. gada Latvijas—Igaunijas Basketbola līgas sezona — 15. vieta regulārajā sezonā
* 2023.—2024. gada Latvijas—Igaunijas Basketbola līgas sezona — 13. vieta regulārajā sezonā
* 2024.—2025. gada Latvijas—Igaunijas Basketbola līgas sezona — ceturtdaļfināls (5. vieta)

## Galvenie treneri
* 2011—2021: Roberts Zeile
* 2021—2022: Edmunds Valeiko
* 2022:  Tomass Keršis
* 2022—2024: Oskars Virsis
* 2024—2025: Nikolajs Mazurs
* 2025—pašlaik: Kaspars Vecvagars

## Atsauces

## Ārējās saites
* Kluba oficiālā mājaslapa